‹‹የግብጾች የዲፕሎማሲ አካሄድ   እውነተኛ አይደለም ››  ዶክተር ደመቀ አጭሶ በአአዩ ፖለቲካል ሳይንስና ዓለምአቀፍ ግንኙነት ትምህርት ክፍል   መምህርና በዩኒቨርስቲው የውጭ ግንኙነት ቢሮ ዳይሬክተር
አዲስ አበባ፡- የግብጾች የዲፕሎማሲ አካሄድ እውነተኛ እንዳልሆነ በአ.አ.ዩ ፖለቲካል ሳይንስና ዓለምአቀፍ ግንኙነት ትምህርት ክፍል መምህርና በዩኒቨርሲቲው የውጭ ግንኙነት ቢሮ ዳይሬክተር ዶክተር ደመቀ አጭሶ አስታወቁ። ዲፕሎማሲ በሰለጠነ አካሄድ ሰጥቶ በመቀበል መርህ ሲቃኝ እንደሆነም አመለከቱ። 
ዶክተር ደመቀ በተለይ ከአዲስ ዘመን ጋዜጣ ዝግጅት ክፍል ጋር ባደረጉት ቃለ ምልልስ እንዳስታወቁት፤ ዲፕሎማሲ የሚባለው በሰለጠነ አካሄድ ሰጥቶ በመቀበል መርህ ሲቃኝ ቢሆንም፤ ይህ ግን በግብጽ በኩል የሚታይ አይደለም። 
ግብጾች ዲፕሎማሲ አሊያም ትብብር የሚመስል፤ ግን ያልሆነ ነገር በማሳየት እንደሚታወቁ ያመለከቱት ዶክተሩ፤ በአካሄዳቸው ትልቁ ፍላጎታቸው የላይኛዎቹ ተፋሰስ አገራት ዲፕሎማሲ እና አብረን እየሰራን ነው በሚል አይነት ማስመሰል ለአይ.ኤም.ኤፍ፣ ለዓለም ባንክ መልአክ መስለው በመቅረብ ጊዜ መግዣ አይነት ዲፕሎማሲ እየተጠቀሙ ነው ብለዋል። 
ዲፕሎማሲ ሂደት መሆኑን የጠቆሙት ዶክተር ደመቀ፤ ባለፈው አሜሪካ ከታዛቢነት ወደአደራዳሪነት ራሷን ቀይራ ስትመጣ ‹‹አይሆንም›› መባል እንደነበረባት፤ አይሆንም ማለትም አሜሪካ ለኢትዮጵያ ትልቅ አጋር በመሆኗ ጉዳዩን አዘግይቶታል ፤ እንዲያም ሆኖ ግን ቢዘገይም ብሄራዊ ጥቅማችንን የሚነካና ጫና የሚፈጥር ጉዳይ ሆኖ ሲበረታ የኢትዮጵያ መንግስት ‹‹አይሆንም›› ብሏል ሲሉ አመልክተዋል። 
የዲፕሎማሲ አካሄድ ጥበብና ችሎታን የሚጠይቅ በመሆኑ የተደረገው ጥበባዊ የሆነ አካሄድ መሆኑን በመጠቆም፤ ከዚህ በኋላ የሚከናወነው በሌሎች አደራዳሪነት ግፊት ሳይሆን በሶስትዮሽ ውይይት ነው ሲሉ አብራርተዋል። 
ግብጾች ለዘመናት ካራመዱት አቋም የምጠብቀው አንድ ደረጃ ፈቀቅ ለማለት ራሳቸውን እያዘጋጁ እንደሆኑ ነው ያሉት ዳይሬክተሩ፤ ኢትዮጵያም አቅሟን አጎልብታ መንግስት በያዘው አቋም በመጽናት መቀጠል እንዳለበትና ዓለም አቀፍ ህግን ተከትሎ የሚተገበር ሐቅ መሆኑንም ነው ያስታወቁት። 
ህጉ ራሱ ውሃውን በትብብር መንፈስ እንድንጠቀም የሚደግፍ፣ በኢትዮጵያም የሚታመነው በትብብር መንፈስ መልማትን መሆኑን በመጠቆምም፤ ኢትዮጵያ እንደ ድሮ ለም አፈሯን ጭምር ለግብጽ ገብራ የበይ ተመልካች የምትሆንበት ዘመን ማብቃቱ መሰመር አለበት ሲሉ አመልክተዋል። 
በዚህ ድርድር ኢትዮጵያ ነጥብ ጣለች የሚባለው ስምምነቱን ብትፈርም እንደነበር ያስታወሱት ዶክተሩ፤ አሜሪካ ገፍታ ስትመጣ ኢትዮጵያ በስልት ወደኋላ ማፈግፈግን መርጣለች። በመሰረቱ ለአሜሪካ ኢትዮጵያም ሆነች ግብጽ ወዳጅ ናቸው፣ ከሁለቱ ደግሞ አሁን ባለው ጂኦፖለቲክስ ለግብጽ እንደምታደላ ድርድር ላይ የታየው አቋም ማሳያ ሊሆን ይችላል ብለዋል። 
ግብጽ ተሯሩጣ ወደጸጥታው ምክር ቤት አቤቱታ ይዛ የሄደችው አንድ ያጣችው ነገር በመኖሩ ነው የሚሉት ዶክተሩ፤ እርግጥ አሁንም ቢሆን የግብጾችን አቋም ማስቀየር ሽንኩርት የመላጥ ያህል ቀላል ባይሆንም አሁንም በእኛ በኩል መመካከርና መተባበር መዘንጋት እንደሌለበት አመልክተዋል። 
ግብጽ ለዘመናት እውነተኛ ወደሆነው ድርድር መምጣት ስለማትፈልግ የላይኛዎቹ ተፋሰስ አገራትም ውሃውን እንዳይጠቀሙ ስለምትፈለግ፤ እይታቸውን፣ አቅማቸውንና አስተሳሰባቸውን ከአባይ ወንዝ ዞር እንዲያደርጉ ፍላጎቷ መሆኑን አመልክተዋል። ከሰማይ የተሰጣት ብቸኛ ተጠቃሚ አገር አድርጋ ራሷን በመቁጠር ለዘመናት መቆየቷን አስታውቀዋል። 
ይህ ስነ ልቦናቸው ደግሞ ዝም ብሎ የመጣ ሳይሆን የጥንት ጸሐፊዎችን ጨምሮ ሁሉም ‹‹ናይል ባይኖር ኖሮ ግብጽ ምድረ በዳ ትሆን ነበር፣ ሰው አይኖርባትም ነበር፣ እንዲህ ይሆን ነበር…›› የሚሉ ትርክቶች ስለነበሩ፣ ልክ ግብጽ ማለት የናይል ወንዝ ስጦታ ናት ብለው አጥብቀው በማመናቸው መሆኑን ነው ያብራሩት። 
ጸሐፍቱም ሆኑ የታሪክ አዋቂዎች ለህዝቡ የልብ ልብ የሰጧቸው ሲሆን፤ በተለይ ምድረበዳ መሆን የነበረባት አገር ዛሬ አረንጓዴ ስጋጃ የለበሰች መስላ በግብጽም ህይወት እንዲንቀሳቀስ እድል የሰጠው የአባይ ውሃ ነው በሚል ስለናይል በየጊዜው ስለሚሰብኳቸው ጭምር መሆኑን ጠቁመዋል ። 
ግብጻውያን ህዝባቸውን ስለአባይ ውሃ ሲያሳውቋቸው የአባይ ውሃ መነሻ ኢትዮጵያ ስለመሆኗ አያሳውቁም። ይህንንም ከበርካታ የግብጽ ምሁራን ጋር በነበረኝ ቆይታ ለመረዳት ችያለሁ የሚሉት ዳይሬክተሩ፤ የናይል ውሃ መነሻው የት ነው ተብለው ቢጠየቁ እውነታን ለመናር እንኳ ሲደፍሩ አይታዩም ብለዋል። 
ዶክተሩ እንዲያውም ውሃ ከየት ነው የሚመጣው ለሚለው እነርሱ በፈጠሩት ወሬ አንድ ትልቅ ተራራ እንዳለና ተራራውም በበረዶ የተሸፈነ በመሆኑ ከዛ ተራራ እንደሚመጣ አሊያም ሌላ ነገር ፈጥረው እንደሚተርኩላቸውም አስታውቀዋል ።አዲስ ዘመን ሰኔ 3/2012
አስቴር ኤልያስ